Fitjasef

Fitjasef (fræðiheiti: Juncus gerardii) er hávaxin tegund sefs. Fitjasef er afar sjaldgæft á Íslandi og finnst aðeins á tveimur stöðum, við Leiruvog í MosfellssveitArnþór Garðarsson (1978). Fitjasef fundið á Íslandi, Náttúrufræðingurinn (3-4), 142-148. og á Knarrarnesi við Eyjafjörð.Arne Fjellberg, Bjarni E. Guðleifsson og Hörður Kristinsson (2008). Knarrarnes við Eyjafjörð – Saga, mordýr og sef. Náttúrufræðingurinn 77 (1–2), bls. 24–28. Annars staðar er fitjasef útbreitt við strendur norðurhvels jarðar og finnst yfirleitt á sjávarfitjum við efstu flóðmörk en finnst einnig fjarri sjó þar sem selta er í jarðvegi.

Útlit og einkenni
Fitjasef er beinvaxið og hávaxið, 10-40 cm með gulgræn blöð, lin og næstum sívöl blöð.Hörður Kristinsson, Starri Heiðmarsson & Pawel Wasowicz (2018). Fitjasef (Juncus gerardii).  Sótt 19. október 2020. Blómhlífin er dökkrauðbrún og snubbótt, 2,5-4 mm á lengd, og stoðblaðið er styttra en blómskipunin. Fitjasef myndar breiður með skriðulum jarðstönglum.

Fitjasef er skylt stinnasefi og líkist helst því. Þekkja má fitjasef frá stinnasefi á því að fitjasef er með fleiri og fíngerðari blómhnoð auk þess sem stoðblaðið er styttra en blómskipunin.

Verndun
Stofnstaða fitjasefs í heiminum hefur ekki verið metinn af náttúruverndarsamtökunum IUCN. Á Íslandi finnst fitjasef aðeins á tveimur stöðum og er á válista plantna sem tegund í nokkurri hættu (VU).Náttúrufræðistofnun Íslands (2018). Válisti æðplantna. Fitjasef er friðlýst á Íslandi.Auglýsing um friðlýsingu nokkurra plöntutegunda. nr. 184/1978.

Tilvísanir

Flokkur:Plöntur á Íslandi
Flokkur:Sefætt